Flemming Møller Mortensen (S), 2010-04-12:
Lad os håbe, at vi med det her lovforslag kan være med til at sætte en stopper for de alt for mange episoder rundtom i landet, hvor helt unødvendig vanvidskørsel har været skyld i dræbte i trafikken.
Og lad os en gang for alle få sendt et signal til bilisterne om, at vanvidskørsel ikke er accepteret.
Det handler om danskernes ve og vel og sikkerhed i trafikken.
Derfor er netop dette lovforslag så vigtigt.
Vi ved dog også, at der er nogle personer, som er meget vanskelige at tale til fornuft, og for hvem vi måske ikke tror sanktioner har den store effekt.
Ja, der er nogle, hvor selv guderne vitterlig må kæmpe forgæves.
Tallene taler for sig selv: Eksempelvis bliver 14.000 trafikanter årligt taget med en promille på over 0,5, og sidste år blev mere end 18.000 trafikanter taget uden at have et kørekort.
Det er godt, at vi med lovforslaget får indført en skærpet indsats over for hensynsløs og farlig adfærd i trafikken.
Ligeledes indebærer forslaget, at straffen for uagtsomt manddrab i forbindelse med spirituskørsel, narkokørsel eller anden særlig hensynsløs kørsel forhøjes, så man i groveste tilfælde kan straffes med fængsel i helt op til 5 år.
Herudover følger flere strafskærpelser i forbindelse med hensynsløs kørsel samt en udvidelse af ordningen om obligatorisk konfiskation af motorkøretøjer.
Som noget helt nyt indebærer lovforslaget, at der bliver indført alkolåse i sanktionssystemet vedrørende spirituskørsel.
Det betyder, at personer, der frakendes førerretten ubetinget som følge af grove tilfælde af spirituskørsel, fremover skal deltage i en alkolåsordning i de første 2 år efter frakendelsestidens udløb.
Det er altså en obligatorisk betingelse for at generhverve førerretten, altså kørekortet, i denne 2-års-periode.
I Socialdemokratiet arbejder vi ud fra holdningen om, at der hurtigt bør indføres alkolås i alle nye personbiler, som importeres til Danmark, samt at alle biler, som bruges til erhvervskørsel, eksempelvis taxaer og busser, skal have monteret alkolåse.
Forslaget indebærer også en mulighed for ubetinget frakendelse af førerretten ved særlig grove hastighedsovertrædelser.
Vi har her at gøre med helt uacceptable fartovertrædelser, der slet ikke hører hjemme på de danske veje.
Derfor er det sund fornuft, at vi straffer ufornuftig kørsel hårdt, hvorfor førerretten som udgangspunkt skal frakendes, hvis man kører med en hastighed på 200 km/t. eller derover, eller hvis man overskrider hastighedsgrænsen med 100 pct. – dog kun, hvis man kører minimum 100 km/t. Sidst indeholder lovforslaget også fornuftige forslag om adgangen til udenretlige afgørelser af visse færdselsstraffesager, samt at domsmænd ikke skal medvirke i sager om kørsel uden selv at have erhvervet et kørekort.
Regeringen har dog forholdt sig ret lemfældigt til de økonomiske konsekvenser af forslaget for såvel Kriminalforsorgen som politiet.
Det kan forventes, at lovændringerne vil medføre flere varetægtsarrestanter og afsonere, hvilket givet vil lægge øget pres på økonomien.
På samme måde må det forventes, at politiet skal kontrollere mere.
Det er igen en forventet merudgift.
Ministeren må gerne udrede nøjere herom under udvalgsarbejdet.
Alt i alt er lovforslaget med til at stramme op på en lang række færdselspolitisk kritiske felter, så vi i endnu højere grad end i dag kan sikre de danske trafikanters sikkerhed på vejene.
Med baggrund i denne ordførertale og disse holdninger skal jeg sige, at Socialdemokraterne støtter lovforslaget, som det foreligger.